Plans de l'Hospital

Os Plans de l'Hospital (en aragonés ribagorzano /pʎans de los.pi.'tal/, en aragonés estandar Plans d'o Hespital, en castellano Llanos del Hospital) son una estación d'esquí nordico situata en o municipio de Benás, en o corazón d'o Parque Natural de Posets-Maladeta.

Pistas d'esquí
Bi ha tres pistas d'esquí nordico, un camín ta zatas y una pista d'esquí de travesía:

Plan de l'Hospital ye a pista verda ta prencipiants y ye situata chunto a l'edificio prencipal d'a estación. Tien una largaria d'entre 5 y 7 km, dos d'os cuals son de tot plans con un deslivel maximo de 50 m.
Plan d'Estany ye una pista azul de 18 km de largaria ta esquiadors de ran meyo. Prencipia y remata en a pista de Pllan de l'Hospital y tien un deslivel maximo entre cotas maxima y minima de 150 m.
Plan de la Besurta pista roya que prencipia y remata en l'anterior pista de Plan d'Estany. con deslivel maximo de 60 m y 5 km de largaria plega dica o laco Villamorta inferior y puet veyer-se dende o glaciar d'a Maladeta.
O Camino dels Aranesos ye un camín de 5 kms ta pasiar con zatas. Prencipia en o Plan de l'Hospital y puya dica o Forau d'Aigualluts a 2000 m d'altaria por l'antigo camín que uniba Benás y a Val d'Arán.
A pista de travesía permite puyar a esquiar ta os glaciars d'Aneto y a Maladeta tanto d'hibierno como de verano. D'hibierno a mas ye posible baixar dende o pico d'Alba dica o Plan de l'Hospital esquiando con un total de 1368 m de deslivel.

Historia
A historia d'os Plans de l'Hospital prencipia con os tres hespitals que bi habió en Benás. O primero d'éls estió o dito Hespital Viello que yera d'orichen medieval, establito por os Caballers Hespitalers en zaguerías d'o sieglo XII en os dos cantos d'o puerto d'a Glera. O rei Alifonso II fació una donación en setiembre de 1172 a os Caballers Hespitalers d'una ampla zona chunto a o hespital en o puerto de Gorgutes (dito o puerto Viello) con a que podrían mantener os ganatos. Tamién se construyió en ista epoca una ilesia romanica y atros edificios.

En zaguerías d'o sieglo XVIII s'albandonó o 'Hespital Viello por atro dito Hespital Nuevo que funcionó entre os sieglos XVIII y XIX. No se sabe bien porque s'albandonó, puet estar que por un lurte que danyó o viello u porque iste yerá mas alexato d'o puerto de Benás (dito o puerto Nuevo) por a on pasaban allora a mayor parti d'os pelegrins.

O segundo hespital fue estrozato por un lurte en 1870 y s'habió de creyar un atro nuevo en o puesto a on ye actualment, muito mas seguro. Dimpués d'a Guerra Civil fue albandonato dica que se recuperó ta l'hotel d'a estación d'esquí.

Servicios
A estación incluye tot tipo de servicios incluito parking, escuela d'esquí, arquilinato de material y alochamiento con un hotel de 55 cambras, antigo hespital de Benás.

 Curiosidaz 
O disco Avalancha de Héroes del Silencio estió composato en iste puesto por Enrique Bunbury.

Vinclos

 Pachina oficial
   Historia d'o Hespital
 En www.espaciosnordicosdearagon.es

Plans de l'Hospital
Categoría:Parque Natural de Posets-Maladeta